Vandag in Woorde: Bêre-goed deur Kreatiewe bestuurder | Bydraes | Woes - Kreatiewe platform vir Afrikaans
Kiekies loop lang paaie met haar gedagtes hierdie week. Weereens tower sy 'n heerlike onderwerp op en ek is seker dat ons almal sulke bêre-goed saam met ons hou. My gedagtes het sommer reeds die loop geneem en dit sal heerlik wees om te lees wat julle alles iewers bêre ...
In 'n groot bruin koevert is die oorspronklike koopkontrak van sy eerste motor wat hy teen die bankrot-maak-prys van R5450 aangekoop het. Asook 'n salarisstrokie wat die ryk man salaris van R390 per maand verklaar. Verder is daar 'n vliegtuigkaartjie van die wittebrood reis na Capri. Of was dit Kaapstad? Sy korporaalstrepe van weermag dae is seker ook daar. Of dalk sy Dixie. Saam met die knipmes wat sy pa altyd gebruik het. Dalk ook die bankboekie van die subskripsie-aandele-rekening waarin hy sy eerste miljoen gespaar het, as ek nou nie twee of drie nulle te veel gesien het nie.
Sy het 'n toeryg sakkie waarin sy al die plastiek naam bandjies bêre wat haar kinders in die hospitaal om die armpies gedra het, toe hulle gebore was. Tesame met elkeen se eerste wisseltandjie, wat sy moes terugkoop van die tande muis. Ook haar seël ringetjie wat sy gekry het vir haar dertiende verjaardag en nou bêre vir die eerste kleindogter. En haar ouma se geblomde sakdoekie met die fyn kant soompie. Sy bêre dit in die ou Rose's sjokolade boksie tesame met 'n klompie verouderde vergeelde foto's wat sy met haar mik-en-druk geneem het. Lank voor sy al die digitale foto's kon neem wat sy nou ook bêre. In lêers in haar rekenaar se geheue. Daarvan het ons tog almal.
My ma het al wat 'n skoolrapport en diploma of sertifikaat was, wat ek oor my hele skoolloopbaan ontvang het, gebêre. Ek kon myself nie help nie en het die tradisie voortgesit. Nou sit ek met al myne én die kinders s'n en die paartjies van Bokka wat ons kon red. Dis nou tyd dat die kinders hulle s'n huis toe vat.
Waaruit bestaan jou bêre-goed en waarin bêre jy dit en vir watter rede? Wanneer haal jy dit uit en hoe voel jy dan? Vir wie wys jy dit? Hoe lankal bêre jy dit? Laat ons asse-groot-blief tog toe om saam te kyk, te onthou en te beleef.
Ons sal met respek, baie versigtig met jou bêre-goed werk.
Onthou asb om "Bêre-goed" in jou titel te gebruik. Geniet dit!
Liefde Die lewe Ouers Eg Suid Afrikaans Familie Verhoudings Die natuur vriende Sport Sosiale kommentaar Diere Humor Inspirerend Romanties Verlange Vreugde Seeninge